**Χαιρετισμός του Επικεφαλής της Μονάδας Ευρωπαϊκών Ταμείων του Υπουργείου Εσωτερικών κ. Κωνσταντίνου Κυπριανού στο Μαθητικό Συνέδριο Νεολαίας που οργανώνεται στο πλαίσιο του έργου «Εκστρατεία ευαισθητοποίησης και ενημέρωσης της κοινής γνώμης και της τοπικής κοινωνίας»**

(Τρίτη, 14/11/2017, ώρα 10π.μ.., Συνεδριακό Κέντρο «Φιλοξενία»)

Μαθητές και μαθήτριες, κύριες και κύριοι,

Η σημερινή διοργάνωση αποτελεί το επιστέγασμα των προσπαθειών του Τελικού Δικαιούχου Opinion & Action Services. Μια προσπάθεια, η οποία εδώ και σχεδόν ένα χρόνο ενημερώνει, γνωρίζει και ευαισθητοποιεί την κοινή γνώμη για τους μετανάστες και τους πρόσφυγες, παραμερίζει στερεότυπα και προκαταλήψεις, αναδύει τα ανθρώπινα δικαιώματα και τις ίσες ευκαιρίες.

Είναι γεγονός ότι η μετανάστευση αποτελεί πλέον κορυφαίο ζήτημα στην πολιτική ατζέντα των κρατών μελών της Ευρωπαϊκής Ένωσης, καθώς όλο και μεγαλύτερος αριθμός ανθρώπων έρχεται στην Ευρώπη από τρίτες χώρες, είτε για να αναζητήσει ένα καλύτερο μέλλον, είτε για να ξεφύγει από τον πόλεμο, την καταδίωξη και τις φυσικές καταστροφές.

Οι ευρωπαϊκές κοινωνίες είναι και θα εξακολουθήσουν να καθίστανται ολοένα και πιο ποικιλόμορφες. Η ΕΕ, με στόχο την ανάπτυξη μιας ολοκληρωμένης και συνολικής μεταναστευτικής πολιτικής, η οποία να διέπεται από την αρχή της αλληλεγγύης, τη δίκαιη κατανομή ευθυνών μεταξύ των κρατών μελών και την ίση κατανομή του βάρους στη διαχείριση του μεταναστευτικού, δίνει οικονομική ενίσχυση προς τα κράτη μέλη της, μέσα από τα Ταμεία των Εσωτερικών Υποθέσεων.

Η Μονάδα Ευρωπαϊκών Ταμείων του Υπουργείου Εσωτερικών, η οποία αποτελεί την υπεύθυνη αρχή για τη διαχείριση των ευρωπαϊκών αυτών πόρων υλοποιεί έργα, σε συνεργασία με δημόσιους, ιδιωτικούς φορείς, μη κυβερνητικούς οργανισμούς, τοπικές αρχές ή/και διεθνείς οργανισμούς. Στόχος τους είναι η διαχείριση των μεταναστευτικών ροών, η αντιμετώπιση των προκλήσεων που παρουσιάζονται στον τομέα του ασύλου, της μετανάστευσης και της ένταξης, η εσωτερική ασφάλεια και η επιτήρηση των εξωτερικών συνόρων.

Αγαπητοί μαθητές,

Είναι με μεγάλη μου χαρά που συνειδητοποιώ ότι η νεολαία ανταποκρίνεται και δείχνει ενδιαφέρον σε κοινωνικές προκλήσεις, όπως είναι ο ρατσισμός, η ξενοφοβία, ο κοινωνικός αποκλεισμός. Πως η νέα γενιά δεν είναι αδιάφορη μπροστά σε φαινόμενα της εποχής μας**, δεν καθίσταται φορέας προηγούμενων κατάλοιπων, αλλά είναι πρεσβευτής της αλλαγής, της ανάπτυξης και της προόδου.**

Στην προσπάθεια για βελτίωση των συνθηκών διαβίωσης σε μια πολυπολιτισμική κοινωνία, για κοινωνική ένταξη, αποδοχή του διαφορετικού και στήριξης της αίσθησης της ενότητας και της αλληλεγγύης, θεματοφύλακες είστε εσείς, η νέα γενιά. Εσείς, που κουβαλάτε στο σακίδιο σας το μέλλον αυτής της κοινωνίας, μπορείτε να αποτελέσετε τους πρεσβευτές των αξιών αυτών, τους πρεσβευτές κατά του ρατσισμού και της ξενοφοβίας. Γιατί όταν οι πολίτες μπορούν να αγκαλιάζουν τη διαφορετικότητα, οι κοινωνίες γίνονται ανθεκτικότερες. Όταν θεμέλιο είναι η συμμετοχικότητα, η προσπάθεια για αλλαγή και πρόοδο, υπάρχει έρεισμα για ανάπτυξη, ευημερία και κοινωνική συνοχή.

Είμαι βέβαιος ότι εξοπλισμένοι από τις πληροφορίες του σημερινού συνεδρίου, τις εισηγήσεις και τις καλές πρακτικές, τα αποτελέσματα θα είναι καθ’ όλα επωφελή προς την κατεύθυνση της εφαρμογής όλο και καλύτερων δραστηριοτήτων κοινωνικής ένταξης, τα οποία θα «επενδύουν» τόσο στο σχολικό περιβάλλον όσο και στην κοινωνία στο σύνολό της.

Σας ευχαριστώ για την προσοχή σας και εύχομαι καλή συνέχεια στις εργασίες του σημερινού Συνεδρίου.